**Így fogjunk hozzá egy tetőtéri otthon kialakításához**

*A VELUX Padlásból Tetőtér pályázat nyertesénél elkezdődtek a kivitelezési munkálatok*

**A VELUX Magyarország Kft. 2015 tavaszán hirdette meg Padlásból Tetőtér című pályázatát, amelyre lakótér-bővítést tervező családok pályázhattak. A nyertes ház átalakítását a vállalat 5 millió forinttal támogatta. A tervezési munkák és a szükséges engedélyek beszerzése után a kivitelező cég megkezdte a munkát, az első fázisban a tetőcserét és a tetőszigetelést, a födém szigetelését, valamint a tetőtéri ablakok beépítését végzik el.**

**Összetett folyamat, komoly előkészületekkel**

„Tetőtér-beépítés előtt érdemes alaposan átgondolni, hogy a tulajdonos képes lesz-e a szükséges szakmunkákat összeszervezni úgy, hogy az eredmény hibamentes és megbízható minőségű legyen. Azt javasoljuk mindenkinek, hogy csak olyan szakembert bízzanak meg a kivitelezéssel, aki képes az összefüggéseket és az egyes munkák közötti hatásokat maximálisan átlátni. A kivitelezés nagyságrendjétől függően a tulajdonosoknak fel kell készülniük arra is, hogy esetleg hónapokig nem élhetnek a saját házukban.” - mondta Kárpáti Marianna, a VELUX Magyarország Kft. marketing vezetője.

A minta tetőtér-beépítésnél szerencsésebb a helyzet, mert a tetőtérbe egy lakóteret nem érintő feljárón át lehet feljutni, így a lakók életét a munkálatok első fele nem befolyásolja jelentősen.

**A tetőtér-beépítés kivitelezésének első fázisa**

„A tulajdonosokat a munka minden fázisáról előzetesen tájékoztattuk, és megbeszéltük az ütemezést” – mondta el Németh Mónika, a generálkivitelező cég vezetője. „Az első fázisban az engedélyhez kötött feladatokat, a tetőszerkezet és a födém megerősítését végeztük el. A födémnél a hang-, a tetőnél pedig a hőszigetelés elsődleges szempont, ezekre másfél-két hónapot ütemeztünk. A második fázisban a gépészeti és elektromos munkák, a gipszkartonozás, burkolás, festés következik majd, ez a szakasz előreláthatólag két hónapot vesz igénybe.”

Az első fázisban már a VELUX tetőtéri ablakok is bekerültek a tetőfelületbe. Az ablakok típusának és számának meghatározásánál a megfelelő fényviszonyok és a szellőztetés optimalizálását vették figyelembe a tervezők. A lépcsőt egy távvezérlésű ablak látja el természetes fénnyel. A lépcsőn felérve, a nappali-dolgozó térbe két tetőtéri ablakot építettek be felülvilágítóként, mert a helyiség homlokzati ablakkal is rendelkezik. A dolgozó részen két tetőtéri ablak világítja meg a munkafelületet, melyek kézzel könnyen elérhető magasságba kerülnek, így nyitásuk-zárásuk és a rájuk szerelt árnyékolók működtetése egyszerű lesz. A tetőtérben ezen kívül két zárt helység épül még. A leendő gyerekszobában két billenő fa ablak szolgálja majd a lakók kényelmét, a fürdőszobába pedig a nedvességnek ellenálló, műanyag bevonatos, oldalra nyíló tetőtéri ablak kerül, amely a kémény melletti tetőkijárat funkcióját is betölti.

**Természetes, környezetkímélő alapanyagok**

„Igyekszünk természetes, környezetkímélő anyagokat használni: a könnyűszerkezetes födémhez fát, a tetőhöz égetett anyagcserepet, a szigeteléshez cellulózalapú, a cserép alá fújható anyagot alkalmazunk. A falakat gipszkartonból építjük, betont nem használunk. Mindez sokféle szakmunkát igényel: ács-tetőfedő, kőműves, bádogos, víz-, gáz- villanyszerelő, hideg és meleg burkoló, gipszkartonozó, festő és asztalos is dolgozik majd a tetőtér kialakításakor. Ezért a munka pontos időzítése és szervezése is nagyon komoly feladat. Akkor tud jó munkát végezni a kivitelező, ha folyamatosan képzi magát, ismeri a legújabb technológiákat és megfelelő biztonsággal alkalmazza is ezeket. Emellett lényeges a rugalmasság és a rutin, hogy gördülékenyen, a tulajdonosok megelégedésére haladjon a munka.” – tette hozzá Németh Mónika.

**A család élete az építkezés közben**

A családtagok a kivitelezés legnagyobb részében a szokásos életüket folytathatják. Számukra az volt a legfontosabb, hogy a régi tető bontása és az új elkészülte minél gyorsabban megtörténjen, és így elkerüljék a beázás veszélyét. Vállalták azt a kihívást is, hogy a gondos tervezés ellenére a feltáráskor váratlan helyzet állhat elő, amit a tervezővel és a kivitelezővel együttműködve gyors módosító döntéssel kell megoldani. A kiköltözésre sincs szükség, csak egy földszinti helyiségről kell a családnak átmenetileg lemondania, amíg a lépcső elkészül és a kivitelezés munkálatai befejeződnek. Az új tetőteret várhatóan 2016 nyár elején veheti birtokba a család.

**A VELUX Magyarország Kft-ről**

A VELUX az építőanyag-ipar egyik vezető világmárkája és vállalata, amely kínálatát közel 40 országban értékesíti. A cégcsoport 11 országban rendelkezik gyártóegységekkel, közöttük Magyarországon, Fertődön, amely a régió egyik legnagyobb munkaadója. A VELUX Magyarország Kft. 1986 óta van jelen a hazai piacon – a 300 legnagyobb profitú vállalat egyike. Piacvezetőként élen jár az innovatív, ugyanakkor energiatakarékos és környezetbarát termékek bevezetése terén. A cég célja, hogy termékeivel – melyek a tetőn keresztül természetes fénnyel és friss levegővel látják el az épületeket – minőségi lakóterek és munkahelyek jöjjenek létre, újításain keresztül lehetővé téve azok energiagazdaságos kialakítását is.

[www.VELUX.hu](http://www.VELUX.hu)

További információk:

Ozorai Sára

ozorai.sara@flowpr.hu

06/20-665-0392

Skype: ozoraisara.flowpr